Etter at en mann i 60-årene mandag forskanset seg i sitt eget hus på Hadeland i Oppland, og angrepet politiet med både machete og motorsag, valgte de til slutt å avfyre skudd mot ham.

Mannen døde av skadene. Siden 2002 har fire andre mistet livet etter å ha blitt skutt av tjenestepersoner under væpnede politiaksjoner. I alle tilfellene har politiet blitt frikjent av Spesialenheten.

Løsnet skudd mot mann uten skarpt våpen

Pål Erik Teigen, stabssjef i Innlandet politidistrikt, sier at dødsfall under politiaksjoner er noe det jobbes hardt mot at ikke skal skje.

– Når vi løsner skudd, så er det siste løsning. Vi var der i åtte timer, og gikk opp og ned på maktpyramiden for å løse dette på en best mulig måte.

– Dere løsnet skudd mot en person uten skarpt våpen. Hva mener du om det?

– Både machete og motorsag er farlige våpen. De trenger ikke ha pistol, for å si det sånn.

STABSSJEF: Pål Erik Teigen for Politiet i Innlandet. Foto: Ola Bjørlo Strande / NRK

– Men var det nødvendig å drepe mannen, forsøkte dere ikke å uskadeliggjøre han først?

– Jeg har ikke kjennskap til selve hendelsen, men politiet er trent på å løse dette på en måte som ikke skader vedkommende.

– Det skjedde jo ikke her?

– Nei, og da har det vært en situasjon som tilsier at våpen ble brukt på den måten. Så får vi en gjennomgang av saken i ettertid, sier Teigen.

Flere medier melder om skepsis rundt politiets håndtering av saken. TV 2 har snakket med venner av den avdøde mannen, som mener det er uforståelig at politiet i løpet av mer enn åtte timer ikke fikk kontroll uten å skyte ham.

VÆPNA AKSJON: Politiet gikk mandag til væpna aksjon mot en mann som befant seg i et hus på Jaren. Beredskapstroppen bidro under store deler av aksjonen. Foto: Eivind Berge Håkonsløkken

Spesialenheten har startet etterforskning

Styrkene som var til stede etterforskes nå av spesialenheten. De som er under etterforskning får ikke snakke med andre eller politiet forøvrig.

Både lokale politibetjenter og beredskapstroppen var med på oppdraget.

– Det er vår oppgave å etterforske om politiet har handlet straffbart eller ikke i slike situasjoner. Hovedoppgaven er å få klarlagt faktum, hva var forholdene når skuddene ble avfyrt, sier Jan Egil Presthus, leder av Spesialenheten for politisaker.

Dette skjer gjennom vitneavhør og kriminaltekniske avhør.

– Skjer det ofte at politiet skyter sivile?

– Vi har etterforsket omtrent tjue hendelser der folk har blitt skudd av politiet siden denne enheten ble opprettet i 2005.

Beredskapstroppens ledelse har avslått å kommentere saken.

Politiet har skutt og drept mann Du trenger javascript for å se video.

Angrep med machete, motorsag og etsende væske

Politiet dro til åstedet for å bistå helsevesenet med en velferdssjekk av beboeren i huset. Mannen truet da politiet, og gikk senere til angrep.

En politimann fikk lettere skader etter å ha blitt slått i hodet med en machete. I tillegg skal mannen ha brukt en spray med etsende væske mot politiet.

Politiet brukte elektrosjokkvåpen mot mannen for å få ham til å overgi seg, uten hell.

Etter hvert gikk mannen til angrep på den ene politimannen med motorsag. Dette førte til at han ble skutt, ifølge politiet.

Politet løsnet skudd mot mannen like før klokken 19 mandag kveld. Han ble erklært død av en lege på stedet.